Kuruman-plaasmoord: Verdagtes het voorheen op plaas gewerkFrank Itumeleng (links) en Ben Thabo Maandag in die Kuruman-landdroshof. Foto: Verskaf Frank Itumeleng (22) en Ben Thabo (19) is vroeg Saterdagoggend in Bankhara buite Kuruman in hegtenis geneem. Hulle het Maandag in die dorp se landdroshof verskyn. Lt. Sergio Kock, woordvoerder van die polisie, het aan Maroela Media gesê die verdagtes sal in aanhouding bly tot hul volgende hofverskyning op 15 Junie. Maroela Media het verlede week berig dat Kruger vermoedelik uit wraak vermoor is. Jan-Sarel Kruger (31), Christo se seun, het gesê die familie vermoed ŉ voormalige werker het sy pa vermoor nadat sy pa teen die werknemer getuig het nadat laasgenoemde glo sy bakkie en ŉ paar skape gesteel het. Volgens Jan-Sarel is die werknemer vroeër vanjaar op borgtog vrygelaat. Christo is op 28 Mei omstreeks 20:00 drie keer in die bors geskiet nadat hy ŉ geluid buite gehoor en ondersoek gaan instel het. Sy vrou, Vera (59), was in die huis en het gesien hoe haar man geskiet word. Sy is nie in die aanval beseer nie. Niks is tydens die aanval gesteel nie.